Colin Dexter

**Norman Colin Dexter** (1930–2017) var en britisk forfatter, født i Stamford i Lincolnshire, og utdannet ved universitetet i Cambridge. Han er særlig kjent for bøkene om inspektør Morse.

## Liv og virke
### Bakgrunn
Colin Dexter var sønn av Alfred og Dorothy Dexter. Faren, Alfred Dexter, drev et lite garasje- og taxiselskap i Scotgate i Stamford. Colin Dexter gikk på St. John's Infants School, Bluecoat Junior School og Stamford School. Stamford School er en privatskole for gutter, og Dexter vant et stipend til denne skolen da han gikk på Bluecoat Junior. Han hadde en bror, John Alfred Dexter, som underviste i klassiske fag ved The King's School i Peterborough; og en søster ved navn Avril.

Colin Dexter studerte først klassiske fag ved Christ's College på Universitetet i Cambridge. Han avla eksamen i 1953 og begynte å arbeide som lærer i East Midlands i 1954. I 1966 giftet han seg med Dorothy Cooper. Ekteparet fikk to barn; sønnen Jeremy og datteren Sally. I 1966 måtte han også slutte å undervise på grunn av en tiltagende hørselssvekkelse. I stedet begynte han å arbeide ved eksamenskontoret ved Universitetet i Oxford, og han beholdt denne stillingen til han gikk av for aldersgrensen i 1988.

### Forfatterskap
I 1972 eller 1973 begynte han å skrive sin første kriminalroman i en mislykket sommerferie da det regnet uten stans. Han uttalte senere at han ikke anså såkalt "skrivesperre" som et reelt fenomen; som forfatter må man bare begynne å skrive, og så er halve jobben gjort. Han fortalte også at han hadde skrevet alle sine bøker for hånd. I flere av verkene hans er det innslag fra universitetsmiljøet, og i noen tilfeller har Dexter brukt døvhet som en nøkkel i handlingen.

Debutboken hans ble gitt ut i 1975. I perioden 1975&ndash;99 gav han ut en rekke kriminalromaner om *førstebetjent Morse*. Dexter har også skrevet originale historier til fjernsynsserien *[[Inspektør Morse]]*, og i de fleste episodene hadde han selv en liten rolle (såkalt *[[cameo]]-*opptreden). Fra 1987 til 2000 laget fjernsynskanalen ITV 33 episoder av *Inspektør Morse*. Den siste episoden endte med at Morse døde av hjerteinfarkt, akkurat som i den siste boken til Dexter. Fra 2006 til 2016 ble det laget 33 episoder av spin off-serien *[[Lewis (TV-serie)|Lewis]]*, der inspektør Morses assistent Robbie Lewis hadde rykket opp som hovedfigur. Fra 2012 sendte ITV serien *[[Den unge inspektør Morse (TV-serie)|Den unge inspektør Morse]]*; seriens originaltittel er *Endeavour*, som er fornavnet Morse aldri ville vedkjenne seg i den første TV-serien. Colin Dexter dukket av og til opp i småroller også i *Lewis* og i *Den unge inspektør Morse*.

I bøkene er der flere steder korte, humoristiske sitater fra verkene til *Diogenes Small* og *vicomte Mumbles*, fiktive personer Colin Dexter selv har funnet opp. Flere av disse sitatene har funnet veien til aviser og andre publikasjoner.

## Bibliografi

### Romaner
(på Macmillan)
* 1975: *Last Bus to Woodstock* (på norsk: *Siste buss til Woodstock*, 1978)
* 1976: *Last Seen Wearing* (på norsk: *Savnede var iført …*, 1979)
* 1977: *The Silent World of Nicholas Quinn* (på norsk: *Nicholas Quinns tause verden*, 1980)
* 1979: *Service of All the Dead* (på norsk: *Døden i sakristiet*, 1981)
* 1981: *The Dead of Jericho* (på norsk: *Den hengte i Jericho*, 1982)
* 1983: *The Riddle of the Third Mile* (på norsk: *Den tredje gåten*, 1985)
* 1986: *The Secret of Annexe 3* (på norsk: *Anneksets hemmelighet*, 1987)
* 1989: *The Wench Is Dead* (på norsk: *Mord på Oxfordkanalen*, 1990)
* 1991: *The Jewel That Was Ours* (på norsk: *Den tapte juvel*, 1992)
* 1992: *The Way through the Woods* (på norsk: *Veien gjennom skogen*, 2008)
* 1994: *The Daughters of Cain* (på norsk: *Kains døtre*, 2009)
* 1996: *Death Is Now My Neighbour* (på norsk: *Døden er nå min nabo*, 2010)
* 1999: *The Remorseful Day* (på norsk: *Oppgjørets time*, 2011)

### Novellesamling
* 1994: *As Good as Gold* (inkluderer *Morse's Greatest Mystery, and Other Stories* fra 1993)

### Øvrige utgivelser (som N. C. Dexter)
(sammen med E. G. Rayner på Pergamon Press)
* 1964: *Liberal Studies (An Outline Course)*
* 1966: *Guide to Contemporary Politics*

## Priser og utmerkelser
* 1979: The Silver Dagger, for *Service of All the Dead*
* 1981: The Silver Dagger, for *The Dead of Jericho*
* 1989: The Gold Dagger, for *The Wench is Dead*
* 1992: The Gold Dagger, for *The Way through the Woods*
* 1995: Palle Rosenkrantz-prisen for *Vejen gennem skovene* (*The Way through the Woods*)
* 1996: The Macavity Award for beste novelle, for «Evans Tries an O-Level»
* 2000: Svenska Deckarakademins Grand Master-diplom
* 2000: Order of the British Empire

## Referanser

## Eksterne lenker
* ''BIBSYS''  (NTNU)
* ''Library of Congress Online Catalog''
*